Title: พระราชกฤษฎีกาเบี้ยประชุมกรรมการ (ฉบับที่ 3) พ.ศ. 2537

พระราชกฤษฎีกา

พระราชกฤษฎีกา
เบี้ยประชุมกรรมการ
(ฉบับที่ ๓)
พ.ศ.
๒๕๓๗
----------------

                                                      ภูมิพลอดุลยเดช
ป.ร.
                                       ให้ไว้ ณ วันที่ ๒๓ ธันวาคม
พ.ศ.๒๕๓๗
                                                 เป็นปีที่ ๔๙ ในรัชกาลปัจจุบัน

                        พระบาทสมเด็จพระปรมินทรมหาภูมิพลอดุลยเดช
มีพระบรมราชโองการ
โปรดเกล้า ฯ ให้ประกาศว่า
                        โดยที่เป็นการสมควรแก้ไขเพิ่มเติมพระราชกฤษฎีกาว่าด้วยเบี้ยประชุมกรรมการ
                        อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย 
และมาตรา ๓
แห่งพระราชบัญญัติการกำหนดหลักเกณฑ์เกี่ยวกับการจ่ายเงินบางประเภทตาม
งบประมาณรายจ่าย พ.ศ. ๒๕๑๘ จึงทรงพระกรุณาโปรดเกล้า ฯ
ให้ตราพระราชกฤษฎีกาขึ้นไว้ 
ดังต่อไปนี้
                        มาตรา
๑  พระราชกฤษฎีกานี้เรียกว่า
"พระราชกฤษฎีกาเบี้ยประชุมกรรมการ 
(ฉบับที่ ๓) พ.ศ. ๒๕๓๗"
                        มาตรา
๒ 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราช
กิจจานุเบกษาเป็นต้นไป
                        มาตรา
๓  ให้ยกเลิกความในบทนิยามคำว่า
"คณะกรรมการ" ในมาตรา ๔ แห่ง
พระราชกฤษฎีกาเบี้ยประชุมกรรมการ พ.ศ.  ๒๕๒๓ และให้ใช้ความต่อไปนี้แทน
                        "
"คณะกรรมการ" หมายความว่า คณะกรรมการซึ่งได้รับแต่งตั้งตามบทบัญญัติ
แห่งกฎหมาย โดยประกาศพระบรมราชโองการ โดยประธานรัฐสภา
โดยประธานสภาผู้แทน
ราษฎรโดยประธานวุฒิสภา โดยคณะรัฐมนตรี หรือโดยรัฐมนตรีเจ้าสังกัดซึ่งได้รับอนุมัติจาก
คณะรัฐมนตรี"
                        มาตรา
๔  ให้ยกเลิกความในบทนิยามคำว่า
"คณะอนุกรรมการ" ในมาตรา ๔ 
แห่งพระราชกฤษฎีกาเบี้ยประชุมกรรมการ พ.ศ. ๒๕๒๓
และให้ใช้ความต่อไปนี้แทน
                        "
"คณะอนุกรรมการ" หมายความว่า คณะอนุกรรมการซึ่งได้รับแต่งตั้งตาม
บทบัญญัติแห่งกฎหมาย โดยประกาศพระบรมราชโองการ
โดยประธานรัฐสภา โดยประธานสภา
ผู้แทนราษฎร โดยประธานวุฒิสภา โดยคณะรัฐมนตรี
หรือโดยรัฐมนตรีเจ้าสังกัดซึ่งได้รับอนุมัติ
จากคณะรัฐมนตรี หรือโดยคณะกรรมการ แต่ไม่รวมถึง อ.ก.พ.
กระทรวง หรือทบวงการเมือง
ที่มีฐานะเป็นกระทรวง อ.ก.พ. ทบวง อ.ก.พ. กรม
หรือทบวงการเมืองที่มีฐานะเป็นกรม หรือ 
อ.ก.พ. จังหวัด
หรือคณะอนุกรรมการตามกฎหมายว่าด้วยระเบียบข้าราชการอื่นที่มีลักษณะ
ทำนองเดียวกัน"
                        มาตรา  ๕ 
ให้ยกเลิกความในวรรคหนึ่งของมาตรา ๖ แห่งพระราชกฤษฎีกาเบี้ย
ประชุมกรรมการ พ.ศ. ๒๕๒๓ และให้ใช้ความต่อไปนี้แทน
                        "มาตรา
๖ กรรมการซึ่งจะได้รับเบี้ยประชุมต้องอยู่ในลักษณะหนึ่งลักษณะใด 
ดังต่อไปนี้
                        ลักษณะ
๑ กรรมการซึ่งได้รับแต่งตั้งตามบทบัญญัติแห่งกฎหมาย หรือโดย
ประกาศพระบรมราชโองการ
                        ลักษณะ
๒ กรรมการซึ่งได้รับแต่งตั้งโดยประธานรัฐสภา โดยประธานสภาผู้แทน
ราษฎร โดยประธานวุฒิสภา โดยคณะรัฐมนตรี
หรือโดยรัฐมนตรีเจ้าสังกัดซึ่งได้รับอนุมัติจาก
คณะรัฐมนตรี"

ผู้รับสนองพระบรมราชโองการ
             ชวน หลีกภัย
            นายกรัฐมนตรี

+----------------------------------------------------------------------------------------------------+
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรแก้ไข
เพิ่มเติมพระราชกฤษฎีกาเบี้ยประชุมกรรมการ พ.ศ. ๒๕๒๓
เพื่อกำหนดให้คณะกรรมการและ
คณะอนุกรรมการซึ่งได้รับแต่งตั้งโดยประธานรัฐสภาโดยประธานสภาผู้แทนราษฎร
และโดย
ประธานวุฒิสภาได้รับเบี้ยประชุมตามพระราชกฤษฎีกาดังกล่าวด้วย
จึงจำเป็นต้องตราพระราช
กฤษฎีกานี้

[รก. ๒๕๓๗/๖๔ก./๒๐/๓๑/๓๑ ธันวาคม ๒๕๓๗]